钦定古今图书集成/明伦汇编/氏族典/第202卷 > 高岳
## 钦定古今图书集成/明伦汇编/氏族典/第202卷 > 高岳

按《北齐书清河王岳传》，“清河王岳，字洪略，高祖从父
弟也。父翻，魏太尉。岳幼孤贫，长而敦直，姿貌嶷然，沉
深有器量。高祖起兵信都，岳间行从之，高祖见之大
悦。中兴初，除散骑常侍、镇东将军、金紫光禄大夫，领
武卫将军，以功除卫将军、右光禄大夫。太昌初，除车
骑将军、左光禄大夫，领左右卫，封清河郡公，留镇京”
师。迁骠骑大将军、仪同三司。天平二年，除侍中、六州
军事都督，寻加开府，寻都监典书，复为侍学。除使持
节、六州大都督、冀州大中正。俄拜京畿大都督，兼领
军将军。兴和初，世宗入总朝政，岳出为使持节、都督、
冀州刺史。三年，转青州刺史。武定元年，除晋州刺史、
西南道大都督，得绥边之称。时岳遇患，高祖令还并
治疗疾瘳，复令赴职。及侯景叛，岳讨破之。以功除侍
中、太尉，别封新昌县子。又拜使持节、河南总管、大都
督，讨王思政于长社，以功别封真定县男。显祖出抚
晋阳，令岳以本官兼尚书左仆射，留镇京师。天保初，
进封清河郡王。寻除使持节、骠骑大将军、开府仪同
三司、宗师、司州牧。五年，加太保。六年，薨，时年四十四，
谥曰“昭武。”